Tirsdag valgte Dansk Folkeparti i Hjørring den 51-årige Erik Høgh-Sørensen som folketingskandidat for kredsen. Dermed får kredsen en erfaren erhvervsmand og journalist som kandidat til næste folketingsvalg. - Vi har haft et godt samarbejde med Erik fra tidligere valg, og hans mærkesager passer hele Nordjylland. Han har stor viden om landbrug og fiskeri, og som tidligere leder i Mærsk har han også stor viden om industri og erhvervsliv. Vi har en stærk kandidat, siger Lone Hyldig, formand for DF-Hjørring. Høgh-Sørensen er i dag partner i et eksport-analysebureau. Tidligere har han arbejdet mange år i udlandet og været kommunikationschef i en Mærsk-division og EU-korrespondent i Bruxelles, hvilket han har skrevet om i bogen ”Mod vinden. Danmarks plads i Europa”. -Jeg er utrolig glad for den tillid, som opstillingen er udtryk for, og DF’s forening i Hjørring er fantastisk velfungerende. Her vil jeg arbejde for at hjælpe erhvervslivet, skabe arbejdspladser og på den måde sikre penge til velfærd og et ordentligt politi, siger Erik Høgh-Sørensen. Han har tidligere været stillet for DF i Brønderslev-kredsen. - Mærkesagerne er de samme. Jeg har for længst orienteret de gode folk i Brønderslev-kredsen om, at skiftet ikke er et farvel, men et ’tak for hjælpen og lad os fortsætte, hvor vi slap’, siger Erik Høgh-Sørensen. At et valg måske kommer snart, skræmmer ikke den nyvalgte kandidat. - Det er klart, at DF har meget at bede om forladelse for efter sagen om EU-pengene, men DF har som parti den rigtige politik, og det tror jeg, vælgerne vil belønne, når de står i valglokalerne, siger han.

Opsummering:
Erhvervsmanden og journalisten Erik Høgh-Sørensen blev tirsdag opstillet som folketingskandidat for Dansk Folkeparti i Hjørring-kredsen.